Goldstone-kommissie 'stel voorbeeld vir Zondo' | Netwerk24
Goldstone-kommissie 'stel voorbeeld vir Zondo'
Deur Sarel van der Walt 11 Junie 2020 14:43
Die Goldstone-kommissie, wat tussen 1991 en 1994 politieke geweld en intimidasie in Suid-Afrika ondersoek het, het moontlik die weg aangedui vir die Zondo-kommissie van ondersoek na staatskaping, wie se regulasies moontlik nou gewysig sal word om staatskapers agter slot en grendel te kry.
Regter Richard Goldstone
Ronald Lamola, minister van justisie en korrektiewe dienste, het vroeër in antwoord op 'n parlementêre vraag van dr. Leon Schreiber, DA-LP, gesê die wysigings wat oorweeg word, kan die nasionale vervolgingsgesag (NVG) met vervolgings help.
Dit beteken getuienis voor die kommissie kan moontlik binnekort in strafregtelike vervolging gebruik word.
Dié wysigings word oorweeg in plaas daarvan om te wag totdat die kommissie sy werksaamhede afgehandel het en die getuienis dán eers aan die NVG voorgelê kan word.
Lamola het gesê daar was 'n paar haakplekke, maar die NVG probeer dit oplos.
"Daar word ook oorweeg om die regulasies van die Zondo-kommissie te wysig om die deel van die inligting tussen die kommissie en die NVG se ondersoekende direktoraat moontlik te maak."
Volgens Lamola sal die NVG voorlopige verslae van die kommissie verwelkom sodat die direktoraat die relevansie van die getuienis tot sy ondersoeke kan assesseer.
Die minister het bygevoeg dat verskeie ondersoeke wel aan die gang is en dat daar reeds gevalle is wat die NVG vir vervolging oorweeg.
Eugene de Kock en Goldstone-kommissie
Adv. JJ du Toit, destyds 'n getuienisleier van die Goldstone-kommissie, sê nadat getuie-verklarings oor die wandade van Eugene de Kock, die voormalige Vlakplaas-bevelvoerder, aan die kommissie gelewer is, het hy (Du Toit) as ondersoeker en getuienisleier by regter Richard Goldstone, kommissievoorsitter, aanbeveel dat dit sonder openbare getuienis voor die kommissie regstreeks na die prokureur-generaal van Transvaal gestuur moet word.
"Dit was omdat die getuienis duidelik 'n prima facie-saak daargestel het en getuies in getuiebeskermingsprogramme was," sê Du Toit.
"Dit was in belang van geregtigheid dat die saak so gou moontlik voor 'n hof moes dien.
"Regter Goldstone het ingestem en ons getuienis is aan dr. Jan de Oliveira, eertydse prokureur generaal van Transvaal, voorgelê.